SK Úradný vestník Európskej únie L 144/17

VYKONÁVACIE ROZHODNUTIE KOMISIE (EÚ) 2015/887

z 9. júna 2015

o uznaní systému Scottish Quality Farm Assured Combinable Crops Limited na preukázanie súladu s kritériami udržateľnosti podľa smerníc Európskeho parlamentu a Rady 98/70/ES a 2009/28/ES a o zrušení vykonávacieho rozhodnutia Komisie 2012/427/EÚ

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Európskeho parlamentu a Rady 98/70/ES z 13. októbra 1998 týkajúcu sa kvality benzínu a naftových palív, ktorou sa mení smernica Rady 93/12/EEC (1), a najmä na jej článok 7c ods. 6,

so zreteľom na smernicu Európskeho parlamentu a Rady 2009/28/ES z 23. apríla 2009 o podpore využívania energie z obnoviteľných zdrojov energie a o zmene a doplnení a následnom zrušení smerníc 2001/77/ES a 2003/30/ES (2), a najmä na jej článok 18 ods. 6,

po porade s Výborom pre udržateľnosť biopalív a biokvapalín,

keďže:

(1) V smerniciach 98/70/ES a 2009/28/ES sa ustanovujú kritériá udržateľnosti pre biopalivá. Ustanovenia článkov 7b, 7c a prílohy IV k smernici 98/70/ES sú podobné ustanoveniam článkov 17, 18 a prílohy V k smernici 2009/28/ES.

(2) V prípade, keď sa biopalivá a biokvapaliny majú zohľadniť na účely uvedené v článku 17 ods. 1 písm. a), b) a c) smernice 2009/28/ES, by členské štáty mali od hospodárskych subjektov žiadať, aby preukázali, že biopalivá a biokvapaliny spĺňajú kritériá udržateľnosti stanovené v článku 17 ods. 2 až 5 smernice 2009/28/ES.

(3) Komisia môže rozhodnúť, že dobrovoľný vnútroštátny alebo medzinárodný systém preukazuje, že dodávky biopalív spĺňajú kritériá udržateľnosti stanovené v článku 17 ods. 3 až 5 smernice 2009/28/ES alebo že dobrovoľný vnútroštátny alebo medzinárodný systém merania úspory emisií skleníkových plynov obsahuje presné údaje na účely článku 17 ods. 2 uvedenej smernice.

(4) Keď hospodársky subjekt poskytne dôkaz alebo údaje získané v súlade s dobrovoľným systémom, ktorý uznala Komisia, v rozsahu rozhodnutia o uznaní, členský štát by nemal od dodávateľa vyžadovať poskytnutie ďalších dôkazov o splnení kritérií udržateľnosti.

(5) Systém Scottish Quality Farm Assured Combinable Crops Limited bol uznaný vykonávacím rozhodnutím Komisie 2012/427/EÚ (3) pre konkrétny zoznam plodín. Uvedený systém predložil 30. júna 2014 Komisii žiadosť o uznanie pre rozšírený zoznam plodín. Aktualizovaný systém sa vzťahuje na všetky obilniny a olejnaté semená vyrobené na severe Veľkej Británie až po prvé miesto dodávky týchto obilnín. Uznaný systém by sa mal sprístupniť v rámci platformy transparentnosti uvedenej v smernici 2009/28/ES.

(6) Z posúdenia systému Scottish Quality Farm Assured Combinable Crops Limited vyplynulo zistenie, že systém primerane spĺňa kritériá udržateľnosti uvedené v článku 7b ods. 3, 4 a 5 smernice 98/70/ES a v článku 17 ods. 3, 4 a 5 smernice 2009/28/ES a že takisto uplatňuje až po prvé miesto dodávky týchto obilnín metodiku hmotnostnej bilancie v súlade s požiadavkami článku 7c ods. 1 smernice 98/70/ES a článku 18 ods. 1 smernice 2009/28/ES. Systém poskytuje presné údaje o dvoch prvkoch potrebných na účely článku 7b ods. 2 smernice 98/70/ES a článku 17 ods. 2 smernice 2009/28/ES, a to o zemepisnej oblasti, z ktorej pochádzajú tieto obilniny, a o anualizovanom množstve emisií, ktoré vznikajú pri zmenách zásob uhlíka spôsobených zmenami vo využívaní pôdy. Malé percento členov systému nespĺňa kritériá udržateľnosti v prípade časti ich pôdy. V online databáze údajov členov systému sú uvedené informácie o tom, či pôda jeho členov úplne alebo sčasti zodpovedá kritériám, a prostredníctvom pasu Scottish Quality Crops (pas pre škótske kvalitné plodiny) sa preukazuje súlad dodávok s kritériami udržateľnosti.

(7) Na základe hodnotenia systému Scottish Quality Farm Assured Combinable Crops Limited sa zistilo, že systém spĺňa primerané normy spoľahlivosti, transparentnosti a nezávislého auditu.

(8) Toto rozhodnutie sa nevzťahuje na žiadne ďalšie prvky udržateľnosti, ktoré obsahuje systém Scottish Quality Farm Assured Combinable Crops Limited. Tieto ďalšie prvky udržateľnosti nie sú povinné na preukázanie súladu s požiadavkami udržateľnosti stanovenými v smerniciach 98/70/ES a 2009/28/ES.

(9) Vykonávacie rozhodnutie 2012/427/EÚ o uznaní systému pre užší rozsah plodín by sa preto malo zrušiť.

(10) Opatrenia stanovené v tomto rozhodnutí sú v súlade so stanoviskom Výboru pre udržateľnosť biopalív a biokvapalín,

PRIJALA TOTO ROZHODNUTIE:

Článok 1

Dobrovoľný systém Scottish Quality Farm Assured Combinable Crops Limited (ďalej len „systém“), ktorý bol 30. júna 2014 predložený Komisii na uznanie rozšíreného zoznamu plodín, preukazuje prostredníctvom pasu Scottish Quality Crops, že dodávky surovín spĺňajú kritériá udržateľnosti stanovené v článku 17 ods. 3, 4 a 5 smernice 2009/28//ES a v článku 7b ods. 3, 4 a 5 smernice 98/70/ES.

Systém obsahuje presné údaje na účely článku 17 ods. 2 smernice 2009/28/ES a článku 7b ods. 2 smernice 98/70/ES, pokiaľ ide o anualizované množstvo emisií zo zmien zásob uhlíka spôsobených zmenami vo využívaní pôdy (e l ) uvedené v časti C bode 1 prílohy IV k smernici 98/70/ES a v časti C bode 1 prílohy V k smernici 2009/28/ES, ktoré sú preukázateľné nulové, a pokiaľ ide o zemepisnú oblasť uvedenú v časti C bode 6 prílohy IV k smernici 98/70/ES a v časti C bode 6 prílohy V k smernici 2009/28/ES.

Systém sa môže používať až po prvé miesto príslušných dodávok na účely preukázania súladu s článkom 7c ods. 1 smernice 98/70/ES a článkom 18 ods. 1 smernice 2009/28/ES.

Článok 2

Rozhodnutie je platné počas piatich rokov od nadobudnutia účinnosti. Ak systém po prijatí tohto rozhodnutia prejde takými obsahovými zmenami, ktoré by mohli ovplyvniť základ tohto rozhodnutia, takéto zmeny sa bezodkladne oznámia Komisii. Komisia posúdi oznámené zmeny s cieľom zistiť, či sa systém aj naďalej primerane vzťahuje na kritériá udržateľnosti, pre ktoré bol uznaný.

Ak sa jasne preukáže, že v systéme neboli implementované prvky považované za rozhodujúce pre toto rozhodnutie, a ak dôjde k vážnemu a štrukturálnemu porušeniu týchto prvkov, Komisia môže toto rozhodnutie zrušiť.

Článok 3

Vykonávacie rozhodnutie 2012/427/EÚ sa zrušuje.

Článok 4

Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.

V Bruseli 9. júna 2015 Za Komisiu predseda Jean-Claude JUNCKER

(1) Ú. v. ES L 350, 28.12.1998, s. 58.

(2) Ú. v. EÚ L 140, 5.6.2009, s. 16.

(3) Vykonávacie rozhodnutie Komisie 2012/427/EÚ z 24. júla 2012 o uznaní schémy Scottish Quality Farm Assured Combinable Crops Limited na preukázanie súladu s kritériami trvalej udržateľnosti podľa smerníc Európskeho parlamentu a Rady 98/70/ES a 2009/28/ES (Ú. v. EÚ L 198, 25.7.2012, s. 17).